ועדת הפנים ואיכות הסביבה, כנסת 18, פרוטוקול מספר 388, 2011-05-30 00:00

אמנון כהן: שלום, אני פותח את ישיבת הוועדה.

אמנון כהן: יש לנו כמה מיילים שקיבלנו מהתנועה לאיכות השלטון בישראל.

אמנון כהן: יש לנו פנייה מראש עיריית אריאל, שביקש לדחות את הדיון כי הוא רצה להשתתף פיזית בדיון אבל היו לו מחויבויות קודמות שהוא לא יכול היה לדחות אותן.

אמנון כהן: אנחנו אמרנו לו, שאנחנו מקיימים את הדיון, ואם הוא יכול שישלח נציגים.

אמנון כהן: הבנתי, שגם בדיון הקודם היה ערעור של הממשלה על החלטת ועדת השרים שתמכה בהצעת החוק.

אמנון כהן: אתמול שוחחתי עם השר גלעד ארדן, וגם הוא ביקש לדחות את הדיון היום.

אמנון כהן: אנחנו אמרנו שדיונים אנחנו לא דוחים.

אמנון כהן: מי שרוצה להשתתף, שיבוא.

אמנון כהן: אמרתי לו, שאם הוא יעביר משהו בכתב, אני מתחייב לקרוא אותו.

אמנון כהן: אני מבין, שהוא לא הספיק כי בבוקר הוא כבר טס לספרד.

אמנון כהן: בנוסף, חה"כ מילר ראה אותי במליאה וביקש ממני לשים את החוק על סדר היום.

אמנון כהן: שאלתי אותו, האם הוא תיאם עם כל הגורמים הרלוונטיים: משרדי ממשלה וכל מי שהיו לו אז חילוקי דעות או רצון לתקן דברים.

אמנון כהן: אני הבנתי מכבוד המציע, חה"כ מילר, שהוא תיאם עם כל הגורמים.

אלכס מילר: אדוני היו"ר, כאשר החוק עלה במליאת הכנסת בקריאה הטרומית, שר הפנים, חה"כ אלי ישי, הודיע שהתיאום שלי צריך להיות עם משרדו, ואף הודיע את המתווה שהוא מבקש.

אלכס מילר: המתווה היה: במקום מה שהיה כתוב בנוסח המקורי: "קדנציה שלמה לצינון", יאמר: "שנתיים לפני הבחירות".

אלכס מילר: אני קיבלתי את זה.

אלכס מילר: זה עלה בישיבה הקודמת כאן, כאשר גם הממשלה בעצמה על ידי נציגי משרד המשפטים ומשרד הפנים, הודיעה ששנתיים זה דבר שמקובל.

אמנון כהן: נאמר כאן בדיון הקודם על ידי היועץ המשפטי הראל גולדברג: "אני חושב שהשאלה שצריכה להישאל על ידי הוועדה, היא מה הייחודיות של מנכ"ל על פני עובדים אחרים.

אמנון כהן: אני חושב, שתחת ידיו של המנכ"ל כל כך הרבה סמכויות וכל כך הרבה תחומים של עניינים ביצועיים, וכל זה מחייב התייחסות נפרדת אליו לעומת מכלול העובדים האחרים.

אמנון כהן: יש חשש שמנכ"ל ינצל את הסמכויות שבידיו ואת הכוח שבידיו כדי לקדם את ענייניו האישיים לצורך בחירות ברשויות המקומיות.

אמנון כהן: החשש הוא, שמנכ"ל יעשה זאת יותר מאשר כל עובד אחר.

אמנון כהן: לכן, הצעת החוק מבקשת להפריד את ענייני מנכ"ל מעובדים אחרים.

אמנון כהן: אני חושב שיש לכך הצדקה".

אמנון כהן: אני הייתי סגן וממלא מקום ראש עיר באחת הערים היפות בארץ, העיר רמלה.

אמנון כהן: אמנם למנכ"ל יש תפקידים ביצועיים, הוא השרביט המוציא לפועל את מדיניות ראש העיר, אבל אין ספק, שגם לתפקידים סטטוטוריים כמו מהנדס עירייה, שהוא חותם על עשרות היתרים, או איש סעד, איש מנהל מחלקת רווחה או מנהל אגף החינוך או פיקוח, יש גישה ישירה עם האזרח, וגם שם צריך לתת את הדעת לגבי ניצול לרעה של הכוח והסמכות הניתנת על פי החוק, על מנת שיהיה מעמד שווה לכל אותם בעלי תפקידים.

אמנון כהן: הערה נוספת שקיבלנו היא של נתן בביוף מהייעוץ המשפטי של משרד הפנים.

אמנון כהן: אנחנו ניתן לנציגת משרד הפנים לדבר.

אמנון כהן: נתחיל קודם כל עם חברי הכנסת.

זאב אלקין: יש לי הערה לגבי הדיון בממשלה.

אמנון כהן: היה ערעור נגד.

זאב אלקין: אני מחזיק את ההחלטה המעודכנת של ועדת השרים.

זאב אלקין: ההחלטה היתה לבקש מהח"כ המציע להשהות את הליכי קידום החקיקה ולהמתין חודשיים להצעת חוק ממשלתית בנושא מטעם משרד הפנים, שתובא במסגרת החלת דין רציפות.

זאב אלקין: הוא חיכה חודשיים.

זאב אלקין: השאלה היא, האם משרד הפנים הביא הצעת חוק ממשלתית או לא הביא הצעת חוק ממשלתית.

אמנון כהן: אנחנו הרי מחוקקים ותיקים.

אמנון כהן: כל פעם שאנחנו מביאים יוזמה, לעיתים פעוטה ולעיתים יותר כבדה, אחד ממשרדי הממשלה, אליו שייך החוק, מתרעם ואומר: "אנחנו כבר מכינים חוק יותר רציני ויותר מקיף.

אמנון כהן: אם תמתינו חודשיים-שלושה, אנחנו נביא את החוק".

אמנון כהן: לפעמים אנחנו מחכים שנתיים, והצעת החוק הממשלתית לא מגיעה.

אמנון כהן: אנחנו לא צריכים להעניש את חברי הכנסת.

אמנון כהן: ודאי שנשמע את העמדה שלהם.

זאב אלקין: חשוב להבין איפה זה עומד.

זאב אלקין: לאור זה, השאלה היא למשרד המשפטים ולמשרד הפנים, איך אתם מבינים את החלטת ועדת שרים, כאשר הממשלה היא זו שלא עמדה בהתניה של הזמן שנתנה לחה"כ, שכיבד את הממשלה וחיכה חודשיים.

זאב אלקין: כיו"ר הקואליציה, חשוב לי להבין מהי העמדה הרשמית של הממשלה לגבי ההחלטה האחרונה של ועדת שרים לענייני חקיקה.

אמנון כהן: אנחנו כחברי קואליציה לא רוצים לעמוד בסתירה.

אמנון כהן: אם הממשלה אומרת כן, זה כן.

אמנון כהן: אם היא אומרת לא, אנחנו לא רוצים ללכת נגד הממשלה.

זאב אלקין: אני לא מבין מה היא אומרת.

אמנון כהן: אני גם לא הבנתי.

אמנון כהן: חה"כ מילר אמר בתום ליבו: "תיאמתי".

אלכס מילר: אני מתאם את הנוסח.

אלכס מילר: אני עומד בהודעה שניתנה לי על ידי אותו יועץ של זה שעומד בראש ועדת שרים לחקיקה, שר המשפטים.

אלכס מילר: אני אמרתי שאין שינוי בתמיכת הממשלה בחוק.

אלכס מילר: דבר שני, יש לי חודשיים לחכות.

אלכס מילר: במידה ולא יהיה חוק ממשלתי, אני אתקדם.

אלכס מילר: אנחנו מדברים על הכנה לקריאה ראשונה.

אלכס מילר: לממשלה, גם אחרי הקריאה הזו, יש מספיק זמן אם היא רוצה להביא חוק ממשלתי.

אלכס מילר: אז אפשר יהיה לאחד בין שני החוקים.

אלכס מילר: צריך להתקדם.

אמנון כהן: משרד הפנים, מה העמדה?

מרגלית בוטרמן: משרד הפנים תומך בהצעת החוק הזו.

מרגלית בוטרמן: זה גם הנוסח שהובא בסעיף 109 להצעת חוק העיריות, כפי שהיא נוסחה בעבר.

מרגלית בוטרמן: הצעת חוק העיריות מתייחסת גם למנכ"ל וגם לנושאי משרה אחרים.

מרגלית בוטרמן: כרגע זו הצעת חוק פרטית.

מרגלית בוטרמן: לגבי החלטת הממשלה כאשר הנושא הובא כהצעת חוק פרטית – אנחנו כרגע בדיונים עם הוועדה על החלת דין רציפות על הצעת חוק העיריות כמקשה אחת.

מרגלית בוטרמן: אנחנו לא חושבים שזה נכון לפצל את חוק העיריות ולחתוך אותו לחלקים.

מרגלית בוטרמן: אנחנו מקווים, שהעניין הזה יוכל להתקדם.

אמנון כהן: לא הבנתי מהי העמדה לגבי הצעת החוק היום.

אמנון כהן: האם העמדה היא להצביע בעד או להצביע נגד?

מרגלית בוטרמן: אנחנו לא מתנגדים.

אמנון כהן: לא מתנגדים להצעת החוק.

מרגלית בוטרמן: לא.

מרגלית בוטרמן: אנחנו חושבים שהיא מדתית.

זאב אלקין: כלומר, הממשלה ביקשה להמתין חודשיים, ובגלל שתוך חודשיים היא לא הביאה חוק היא חוזרת לעמדה שהיתה בטרומית, עמדה של תמיכה בתנאי.

זאב אלקין: לי כיו"ר אופוזיציה חשוב להבין מהי עמדת הממשלה.

אמנון כהן: מה אומר משרד המשפטים?

הראל גולדברג: אנחנו גם מבינים את החלטת הממשלה, כמו משרד הפנים.

הראל גולדברג: כלומר, החלטת הממשלה הראשונית היתה לתמוך בהצעת החוק.

הראל גולדברג: בעקבות הערר, הממשלה ביקשה להמתין חודשיים עם הצעת החוק.

הראל גולדברג: משתמו חודשיים וחה"כ המציע הסכים להשהות את הליכי החקיקה חודשיים, אנחנו חושבים שהחלטת הממשלה המקורית בדבר תמיכה בהצעת החוק בעינה עומדת.

אמנון כהן: שמעת, חה"כ אלקין?

זאב אלקין: יש לי הערות בנוגע לנוסח, אבל את עמדת הממשלה הבנתי.

זאב אלקין: כאשר קראתי, לא הבנתי מה היה.

זאב אלקין: עכשיו זה מאוד ברור.

זאב אלקין: יש לי הערות ושאלות לגבי הנוסח.

אמנון כהן: חה"כ מילר, תציג את הצעת החוק ואת הסיכומים אליהם הגעתם.

אלכס מילר: הסיכומים אליהם הגענו מופיעים בתיקונים שיש בנוסח החוק.

אלכס מילר: הצעת החוק המקורית דיברה על קדנציה שלמה.

אלכס מילר: הבקשה היתה לצמצם את זה לשנתיים.

אלכס מילר: אני העליתי את הבקשה לשנתיים וחצי, אבל בסופו של דבר הגענו להסכמה על שנתיים.

אמנון כהן: במה יתעסק המנכ"ל בשנתיים האלה?

אמנון כהן: האם הוא יהיה בלי פרנסה?

אמנון כהן: הוא צריך לאכול משהו.

אלכס מילר: אז אני צריך גם לממן לו את זה.

אמנון כהן: לא לממן לו.

אמנון כהן: אנחנו צריכים לראות מה מקובל בשירות הציבורי.

הראל גולדברג: זו גם כהונה כחבר מועצה ולא רק כראש רשות.

אלכס מילר: נכון.

הראל גולדברג: כנבחר ציבור שלא בשכר.

אלכס מילר: אני מזכיר, שלאדם שמקבל סמכות למינוי עובדים, לניהול משא ומתן מול קבלנים, יש חשיפה שהוא יכול לנצל למטרת קידום אישי שלו בהיבט פוליטי-ציבורי.

אלכס מילר: צריכה להיות תקופת זמן בה הוא לא חלק ממנגנון של קביעת מדיניות, גם בהיבט של קבלת עובדים וכפיפות כלפי אותו אדם, וגם בהיבט של אותם משאים ומתנים שיש בעיר ובמסגרתם יש התחייבויות של אנשים כאלה ואחרים כלפי אותו אדם שהוא המבצע ולא איש ציבור.

אלכס מילר: אני מזכיר, שמנכ"ל הוא לא נבחר אלא מינוי.

אמנון כהן: אני מבין, אבל יחד עם זאת המגבלה של שנתיים היא גדולה.

אלכס מילר: ראינו כבר מקרים, ולא מקרים אחדים, בהם אנשים שמקבלים סמכויות מנצלים את זה לטובת הקידום האישי שלהם.

אלכס מילר: אם אותו אדם רוצה להתעסק בענייני ציבור, שייבחר למועצה כמו כל חבר מועצה שלא מקבל משכורת של 20,000-30,000 שקלים.

כפיר כהן: האם מישהו כועס פה על המנכ"לים?

כפיר כהן: אני לא מבין.

אלכס מילר: אף אחד לא כועס.

כפיר כהן: ככה זה נשמע.

כפיר כהן: כאילו כועסים עליהם.

אמנון כהן: בסוף אף אחד לא ירצה להיות מנכ"ל.

אלכס מילר: צריך להפריד בינו לבין נבחר ציבור.

אריה ביבי: אני חושב, שהשאלה היא לא במקומה.

אריה ביבי: צריכים לבדוק מה קודם: טובת הציבור או טובת האדם.

אריה ביבי: אנחנו דנים פה על טובת הציבור.

אריה ביבי: את טובת האדם שמים בצד עכשיו.

אריה ביבי: השאלה היא לא אם יש לו עבודה או אין לו עבודה.

אריה ביבי: מה שמעניין אותנו עכשיו זו טובת הציבור.

אמנון כהן: החשב הכללי מתעסק באלפי מכרזים של המדינה.

אמנון כהן: כמה זמן יש שם צינון?

אריה ביבי: זה לגמרי שונה.

אמנון כהן: לא.

אמנון כהן: צריכים לשמור על מדתיות.

אלכס מילר: פה אתה מדבר על עיר, על מערכת אנשים בתוך עיר.

אלכס מילר: אנחנו לא מדברים על מימד ארצי.

אלכס מילר: אתה מדבר על עיר, שבה אדם חשוף לאנשים בתוך העיר.

אלכס מילר: תפקידו הוא תפקיד ביצועי.

אלכס מילר: אנחנו מברכים את כל אותם אנשים המבצעים את זה כשליחות וכעבודה.

אלכס מילר: ברגע שאתה לוקח את התפקיד הביצועי שלך בתוך העיר ומנצל את זה לטובת הקידום הציבורי שלך, זה לא בסדר.

אמנון כהן: השאלה היא כמה זמן.

אלכס מילר: אנחנו סיכמנו על שנתיים.

אלכס מילר: זה גם מופיע בחוק ממשלתי עוד מהקדנציה הקודמת.

אלכס מילר: אני חושב, שצריך להיות דבר רציונאלי.

אמנון כהן: איזה חוק?

אלכס מילר: חוק העיריות.

אלכס מילר: לפני שנתיים.

אלכס מילר: זה חוק שרוצים להחיל עליו דין רציפות.

אלכס מילר: אם זה יגיע, אנחנו נתייחס לכך.

אלכס מילר: אני מדבר כרגע על ריכוזיות של כוח אצל אדם שהוא ביצועי ולא נבחר.

אלכס מילר: ברגע שהוא ייבחר, הוא יוכל להתנהג כמו כל חבר מועצה אחר או ראש העיר.

אלכס מילר: צריך להפריד בין תפקיד ביצועי בתוך העיר ובין תפקיד של נבחר ציבור.

אלכס מילר: אותם אנשים שעושים עבודה, שהיא לא פחות חשובה או קשה, כחברי מועצה, לא מקבלים אפילו שקל אחד.

אלכס מילר: כל כך דואגים למשכורת של אדם שרוצה להיבחר.

אלכס מילר: לא צריך ליצור סביבו אווירה מיוחדת לעומת אנשים אחרים.

אמנון כהן: זה סביר, אבל השאלה היא האם זה מדתי.

אמנון כהן: אם אתה אומר שבחוק העיריות זה שנתיים, אז בסדר.

אמנון כהן: חשבו על זה.

נועה בן אריה: בחוק העיריות חשבו על עוד כמה דברים.

זאב אלקין: קודם כל, בהמשך לשאלות שלך, אדוני היו"ר, אני מבין – ואני לא רוצה להביע את עמדתי אם שנתיים זה נכון או לא – שהצעה של שנתיים כבר מופיעה בנוסח הממשלתי.

זאב אלקין: השאלה המופנית לממשלה היא, על מה התבססו כאשר קבעו תקופת זמן של שנתיים.

זאב אלקין: האם יש דוגמאות לצינון בסדר גודל כזה של שנתיים לגבי רשויות מקומיות או לגבי בחירות כלליות?

זאב אלקין: שלילת זכות להיבחר היא מעשה לא פשוט, ולכן כדאי לשבת "שבעה נקיים" לפני שעושים את זה.

זאב אלקין: אני מכיר כל מיני תקופות צינון של העסקה במשרד האוצר, אבל שם מדובר על שנה ולא על שנתיים.

זאב אלקין: יש חריג והוא הרמטכ"ל או מישהו מהפיקוד הצבאי הבכיר.

זאב אלקין: זו אולי הדוגמא היחידה שאני מכיר בנוגע לשלילת הזכות בהיקפים כאלה.

זאב אלקין: מה תקופת הצינון לתפקידי מנכ"לים במשרדים ממשלתיים?

זאב אלקין: מנכ"ל משרד ראש הממשלה ומזכיר הממשלה, לדוגמא, גם הם משפיעים לא מעט על הרבה מערכות: תקשורתיות ואחרות.

זאב אלקין: יש תקופת צינון הקיימת היום בחוק.

זאב אלקין: נדמה לי, שהיום בחוק ישנה תקופה צינון הנקבעת לגבי הרבה סוגים של עובדי מדינה, אבל זוהי תקופה קצרה מאוד.

קריאה: שנה.

זאב אלקין: לא, זה לא שנה.

זאב אלקין: יש חובת התפטרות מהרגע של הגשת מועמדות.

הראל גולדברג: לעניין בחירות או לעניין מינוי אחר?

זאב אלקין: לעניין בחירות.

הראל גולדברג: בחירות זה 90 יום.

זאב אלקין: תקופה קצרה.

זאב אלקין: בדיוק לכך אני מכוון.

זאב אלקין: השאלה שלי היתה כדי להבין מה היה ההיגיון של הצעת החוק הממשלתית כאשר הם דיברו על תקופת צינון של שנתיים, בהשוואה לתקופת צינון בבחירות או בהעסקה אחרת.

אריה ביבי: אבל מה הפואנטה שלך?

זאב אלקין: אני מנסה להבין.

זאב אלקין: אני מכיר תקופות צינון למיניהן.

זאב אלקין: למשל, כאשר מדובר במנכ"ל משרד ראש הממשלה מדובר ב-90 יום בבחירות כלליות.

זאב אלקין: כך גם לגבי מזכיר ממשלה, למרות שהוא משפיע לא פחות ממנכ"ל העירייה.

אריה ביבי: אבל צריכים להבין, שיש שוני.

אריה ביבי: מנכ"ל בחברות שונה ממנכ"ל שעובד באותה עיר.

זאב אלקין: אני מדבר איתך על מנכ"ל משרד ראש הממשלה.

אריה ביבי: תאמין, למנכ"ל במדינה יש פחות השפעה ממנכ"ל בעיר.

זאב אלקין: הוא רק מנהל את כל ההדלפות לתקשורת.

זאב אלקין: הוא "ממש" מגיע בתנאים שווים כמו שאר המתמודדים.

זאב אלקין: אני לא יוצא נגד.

זאב אלקין: לי יש הערה אחרת לנוסח, ואני מבין שהיא גם מקובלת על המציע.

זאב אלקין: אני מנסה להבין את ההיגיון של הממשלה.

זאב אלקין: לא הוא אשם.

זאב אלקין: הם קבעו את זה, והוא הולך עם הממשלה.

זאב אלקין: אין לי שום טענות.

אריה ביבי: הוא התפשר.

זאב אלקין: הנקודה השנייה היא בנוגע לנוסח.

זאב אלקין: אני הייתי מציע לעשות הפרדה בין שני סוגי מנכ"לים.

זאב אלקין: אני אסביר למה הכוונה.

זאב אלקין: הרי ממה החשש?

זאב אלקין: - אם אני מבין את המציע - ממנכ"ל שהוא הרבה זמן בתפקידו והוא משתמש בתפקידו כדי להכין לעצמו את המרוץ.

זאב אלקין: מצד שני, ישנם מצבים בהם אדם היה מנכ"ל תקופה קצרה יחסית.

זאב אלקין: קביעה כל כך דרקונית של שנתיים, שמוחלת על בן אדם כזה, זה מוגזם.

זאב אלקין: על אדם כזה הקביעה הנכונה היא אותה קביעה הקיימת בבחירות הכלליות – 3 חודשים.

זאב אלקין: אני הייתי מציע לעשות כאן הבחנה בין מנכ"ל שכיהן לפחות חצי קדנציה – שנתיים וחצי ומעלה - עליו תחול המגבלה של שנתיים לפי הצעה זו.

זאב אלקין: על מנכ"ל שכיהן פחות מזה באותה קדנציה, תחול מגבלה כמו שיש על כל מנכ"ל או כל עובד מדינה בהתמודדות בבחירות כלליות – שלושה חודשים.

זאב אלקין: כלומר, הוא יתפטר שלושה חודשים לפני הבחירות.

זאב אלקין: זה נראה לי הרבה יותר מוצדק.

זאב אלקין: אם אני מבין נכון את הרעיון של המציע – הוא בא למנוע ממנכ"ל שכיהן קדנציה מלאה או כמעט מלאה, ומשתמש בתפקידו במרוץ.

זאב אלקין: ההצעה שלי תעשה חסד עם מנכ"לים שלא שימשו תקופה ארוכה, ופתאום מוצאים עצמם במצב של הגבלה מאוד דרקונית.

אורי מקלב: אבל ההצעה שלך לא מנטרלת את ראש העיר, שמביא מנכ"ל עירייה כדי להשתמש בו אחר כך כחבר בתוך המפלגה שלו.

אורי מקלב: הוא משתמש בכל הדרגים המקצועיים, בכל ההיבטים המקצועיים, כדי אחר זה להפוך אותם פוליטיים.

אורי מקלב: הכוונה שלך נכונה אם מדובר במנכ"ל שהגיע עצמאי.

אמנון כהן: מנכ"ל לא מגיע עצמאי.

אמנון כהן: מנכ"ל ממונה בדרך כלל.

אורי מקלב: אבל נניח שהוא בא עצמאי וראש העיר לא חשד לרגע שיש לו תובנות פוליטיות.

אורי מקלב: מה שאתה אומר זה לא מנטרל את זה.

אורי מקלב: זה מכביד על ראש העיר, שמביא מנכ"ל בקדנציה שלו במחשבה שהוא ישתמש בכל הכלים המקצועיים שלו, בסמכות המקצועית, בגישה המקצועית, ולבסוף הוא יחבר אותו כחבר במועצה שלו בקדנציה הבאה.

אריה ביבי: דווקא ההצעה של מר אלקין היא הצעה מאוד מסוכנת.

אריה ביבי: אני לא הייתי עושה את החלוקה הזו, משום שאם מנכ"ל מכהן חצי שנה, זאת אומרת שהוא בא מראש לחתור תחת ראש העיר, הוא בא מראש להיות ראש עיר.

קריאה: בדרך כלל מי שממנה את המנכ"ל זה ראש העיר.

אריה ביבי: אני מציע לא לעשות הפרדות.

אמנון כהן: האם בחצי שנה הוא יכול להשפיע על כל הדברים, לסגור עניינים?

אריה ביבי: לא רק חצי שנה.

אריה ביבי: חצי שנה ועוד הזמן עד הבחירות.

אמנון כהן: הוא דיבר על חצי קדנציה.

אמנון כהן: רק אז זה יתפוס.

זאב אלקין: אם הוא לא היה לפחות שנתיים וחצי בתפקידו, זה לא הגיוני.

אמנון כהן: אם הוא היה בתפקידו רק חצי שנה, זה לא תופס לגביו.

אמנון כהן: מה הוא יספיק בחצי שנה?

אריה ביבי: אז אחרי חצי שנה הוא יבוא להיות מנכ"ל, ואחר כך הוא יתמודד לראשות העיר?

אמנון כהן: נניח שהוא לקח אותך להיות מנכ"ל, ואתה לא מתאים.

אמנון כהן: אחרי חצי שנה הוא אומר לך: "רציתי שתעשה לי עבודה, אבל אתה לא מתאים".

אמנון כהן: במקרה כזה אם אתה רוצה להתמודד, שנתיים אתה לא יכול להתמודד.

אלכס מילר: אני אומר, שאין בעיה לקבל את העמדה של חה"כ אלקין ולהגיד שבן אדם שלא כיהן שנתיים וחצי מלאים, חצי קדנציה, החוק לא יחול עליו.

אלכס מילר: אני אומר, שבן אדם שמתמנה לתפקיד שנה וחצי לפני מועד הבחירות הוא גם כן לא יוכל להתמודד.

אלכס מילר: שלא יקרה מצב שבו מפטרים מנכ"ל, שמים מישהו אחר למשך שנה ושמונה חודשים, נשארים לו שלוש חודשים והוא הולך הביתה.

אלכס מילר: אני אומר – אם זה מקובל על משרד המשפטים – שזה גם לא יחול על בן אדם שמונה לתפקיד שנה וחצי לפני הבחירות.

אמנון כהן: יחול עליו.

אלכס מילר: הוא לא יוכל להתמודד.

אמנון כהן: נכון.

אמנון כהן: תחול עליו המגבלה של שנתיים צינון.

אורי מקלב: שנתיים וחצי כן ושנה וחצי לא?

אמנון כהן: אפשר להתלבט.

אמנון כהן: האם אתה רוצה לשאול משהו, חה"כ מקלב?

אורי מקלב: אני לא כל כך מבין את ההצעה של המציע עכשיו.

זאב אלקין: את ההצעה שלי?

אורי מקלב: לא.

אורי מקלב: את ההצעה שלך הבנתי.

אורי מקלב: ההצעה שלך מפרידה בין אחד שכיהן רק שנתיים וחצי מתחילת הקדנציה.

אורי מקלב: עליו זה יחול.

אורי מקלב: אם מנכ"ל מתמנה בתחילת הקדנציה, החוק יחול עליו.

זאב אלקין: תלוי כמה זמן הוא כיהן בתפקיד.

אלכס מילר: אתה גם יכול למנות אותו באמצע קדנציה.

אלכס מילר: אתה יכול למנות אותו בכל דרך שאתה רוצה.

אלכס מילר: אם אתה ממנה אדם בתקופה של שנה וחצי של לפני הבחירות, הוא לא יכול להתמודד.

אורי מקלב: שנתיים וחצי הוא כן יוכל, ושנה וחצי הוא לא יוכל?

אלכס מילר: זה נראה שאתם מדברים על אנשים ואתם לא מדברים על דברים.

קריאה: זאת הבעיה.

קריאה: החוק הזה הוא פרסונאלי ולא עקרוני.

אורי מקלב: שנתיים וחצי או שנה וחצי, זה ההבדל?

אלכס מילר: אני מציע נוסח, שהוא נכון מבחינתי ומבחינת כל חברי הכנסת ששוחחו איתי לפני שהתקדמנו עם הצעת החוק, הביעו עניין וקיימנו כמה ישיבות.

אלכס מילר: גם משרד הפנים אמר בישיבה הקודמת, שזה לא רציונאלי שבן אדם שהיה בתפקיד תקופה קצרה של שנתיים-שנתיים וחצי יקבל את הגזירה הזו.

אורי מקלב: מה לגבי שנה וחצי?

אלכס מילר: אני אומר בנוסף, שלא יקרה מצב שבו שנה וחצי לפני הבחירות בא ראש העיר ומחליט שהוא שם יורש, שנה וחצי הוא יעבוד ויקבל משכורות ואחר כך יתפטר כדי שלא יהיו לו שנתיים וחצי.

אלכס מילר: אני רוצה למנוע גם מצב כזה.

אלכס מילר: קשה למנות אדם לשנתיים וחצי ולהגיד לו שאתה רץ עכשיו.

אילת פישמן: אבל ממילא החוק הקיים, כפי שאתה מציע אותו עכשיו, פותר את המצב הזה.

אילת פישמן: אם אתה אומר שהוא חייב בתקופת צינון של שנתיים מיום סיום עבודתו, בזה זה נגמר.

אלכס מילר: אבל את צריכה להבין, שאם את מכניסה בן אדם, שלא היה בתפקיד שנתיים וחצי, זה לא יחול עליו.

אילת פישמן: אני חושבת שאין לדברים האלה סוף.

אלכס מילר: יש סוף.

אלכס מילר: אם שנתיים וחצי אדם לא היה בתפקיד, הוא יוכל להתמודד.

אילת פישמן: שנתיים וחצי יכולות גם להיות בשתי קדנציות.

אלכס מילר: שנה וחצי לפני הבחירות הוא לא יכול להתמודד.

אלכס מילר: מי שהיה שנתיים וחצי או יותר בתפקיד, חייב בשנתיים צינון.

אלכס מילר: זה הנוסח.

מירי רגב: קודם כל ברכות לך, אדוני היו"ר.

מירי רגב: באופן אישי, אני לא אוהבת את הצעת החוק הזו.

מירי רגב: אני בדרך כלל מאוד מקדמת ומברכת דברים שחברי אלכס מילר עושה.

מירי רגב: אני חושבת, שהוא חבר כנסת שעושה דברים חשובים בכל מה שקשור לצעירים וסטודנטים.

מירי רגב: את העניין הזה אני לא רואה עין בעין ביחד איתו.

מירי רגב: אני חושבת, שהחוק הזה הוא חוק פרסונאלי.

מירי רגב: בהצעת החוק כתוב שזה יחול באזור יהודה ושומרון.

מירי רגב: זה הופך את החוק הזה למשהו מאוד פרסונאלי, ויגידו לי אנשי משרד המשפטים אם אני טועה.

הראל גולדברג: זה מאוד לא מקובל בחקיקה.

זאב אלקין: אבל הממשלה מסכימה לזה.

הראל גולדברג: עם תיקונים.

הראל גולדברג: הממשלה הסכימה בכפוף לתיאום נוסח עם הממשלה.

הראל גולדברג: הכוונה היא לכמה הערות.

זאב אלקין: האם לנקודה הזו הממשלה מסכימה או לא?

הראל גולדברג: להחלה על איו"ש, לא.

הראל גולדברג: לא בצורה הזו.

אמנון כהן: אני לא הבנתי כלום עכשיו.

מירי רגב: אני רוצה להשלים את האמירה שלי.

מירי רגב: בדרך כלל בחוק לא כתוב היכן זה יחול.

אלכס מילר: יש חוקים בהם זה כן כתוב.

נועה בן אריה: זה מאוד חריג.

מירי רגב: ברגע שזה כתוב זה הופך את החוק הזה לחוק נקודתי הנוגע לאזור מסוים, ואנחנו יודעים שמדובר על אריאל.

מירי רגב: מדובר כאן רק על תפקיד אחד, תפקיד של מנכ"ל.

מירי רגב: לא מדובר על כל התפקידים במועצות.

מירי רגב: בנוסף, מדובר פה על החלת החוק באזור מסוים.

מירי רגב: זה אומר שיש כאן משהו בעייתי.

מירי רגב: אני מציעה, שאם הולכים על החוק הזה הוא יחול רק מהקדנציה הבאה.

מירי רגב: אני מציעה, שזה לא יחול על הקדנציה הנוכחית.

אלכס מילר: בסדר.

אמנון כהן: השלטון המקומי, בבקשה.

נועה בן אריה: אני לא אחזור על מה שאנחנו אמרנו בדיון הקודם.

נועה בן אריה: אנחנו מתנגדים לחקיקה הזו.

נועה בן אריה: אנחנו חושבים, שהחקיקה הזו יצרה מצב של הבחנה, שהיא לא ברורה, בין המנכ"ל לבין נושאי משרה, שלא כפי שנעשה בהצעת חוק העיריות.

נועה בן אריה: בהצעת חוק העיריות ההגבלה שניסו להחיל היא הגבלה הכוללת בתוכה את כל נושאי המשרה.

נועה בן אריה: היא קובעת תקופת זמן מינימאלית של כהונה לפני החלת אותה מגבלה.

זאב אלקין: כמה זמן זה שם?

נועה בן אריה: שם זה 12 חודשים.

זאב אלקין: זה פחות ממה שהצעתי.

נועה בן אריה: למען ההגינות אני אומר, שזה פחות ממה שהוצע כאן היום במהלך הדיון.

זאב אלקין: בחוק הממשלתי אתם תומכים?

נועה בן אריה: הנושא הזה עדיין לא הגיע לכדי מיצוי, מכיוון שזה נושא שעוד לא נדון במסגרת הדיונים בהכנה לקריאה שנייה ושלישית.

נועה בן אריה: אני מניחה, שיהיו לנו הסתייגויות והערות על העניין הזה.

נועה בן אריה: בהחלט לא נכון היה ליצור תקופת צינון כל כך ארוכה בהגבלה לנושא משרה אחד ויחיד ברשות.

נועה בן אריה: מהיכרותי הרבה את השלטון המקומי, אני לא מקבלת את הטיעון שדינו של המנכ"ל שונה מהותית מדינו של נושא משרה בכיר אחר ברשות, בעיקר כאשר מדובר בממשק עם אזרחים ואוכלוסייה, בוודאי כאשר אנחנו מדברים על מידת ההשפעה שיש על ציבור התושבים ועל ציבור העובדים.

אורי מקלב: איזה תפקיד מקביל למנכ"ל?

נועה בן אריה: מהנדס, יועץ משפטי, גזבר, מנהל אגף חינוך, מנהל אגף רווחה.

נועה בן אריה: הממשק עם ציבור התושבים הוא ממשק יומיומי, הוא ממשק מאוד-מאוד זמין ומשמעותי.

נועה בן אריה: בכל זאת, הוחלט כאן להתחיל את המהלך הזה דווקא מכהונתו של המנכ"ל, מה שאצלנו מעורר תהיות כאלה ואחרות.

נועה בן אריה: אני אשוב ואדגיש, שניסינו למנות את הפעמים בהם התמודד מנכ"ל על תפקיד כהונה כראש רשות או כנבחר ציבור, והפעמים האלה בקושי נספרות על כף יד אחת.

נועה בן אריה: לכן, מפתיע אף יותר שדווקא זה נושא המשרה הראשון ברשות המקומית, שאת כהונתו מבקשים להגביל או למנוע ממנו את זכות הבחירה הבסיסית הקיימת לכל אזרח, בהינתן שהוא עומד בתנאים בסיסיים, של זכות להיבחר.

נועה בן אריה: שלישית, בדיון הקודם ניתנה כאן אמירה מפורשת של נציגי הממשלה, שאומרים שהממשלה תתמוך בהצעת החוק בכפוף למספר שינויים שיחולו בה.

נועה בן אריה: הראשון שבהם זו התאמה למה שכתוב בהצעת חוק העיריות: תקופת מינימום של כהונה.

נועה בן אריה: השני הוא נושא הגבלת התקופה.

נועה בן אריה: אם החוק הזה יעבור – ואנחנו נשמח שלא יקרה – אז ההצעה של חה"כ אלקין מקובלת יותר.

נועה בן אריה: התנאי השני היה הגבלת התקופה לשנתיים ימים.

נועה בן אריה: התנאי השלישי שנאמר כאן הוא הנושא של החלה על יו"ש במסגרת הוראת החוק כאן.

נועה בן אריה: ככלל, חקיקת שלטון מקומי מוחלת אחר כך באמצעות צו אלוף.

נועה בן אריה: אחרי שהיא עוברת בקריאה שנייה ושלישית ונכנסת לספר החוקים, האלוף מחיל אותה בצו אלוף.

נועה בן אריה: נאמר כאן על ידי היועץ המשפטי של הוועדה, והפרוטוקול לפני: "בשלהי הדיון נשאל, נתבקש להשיב ולומר, האם היו מקרים בעבר ומדוע מתבקש להחיל כאן את ההוראה במסגרת החוק הקיים".

נועה בן אריה: נאמר כאן במהלך הדיון, שאמנם קרה בעבר, במקרים חריגים ביותר, ואכן זו לא השיטה.

נועה בן אריה: "it is not done" אומרים אצלנו.

נועה בן אריה: בדרך כלל ההחלה נעשית בצו אלוף ולא במסגרת הזו.

נועה בן אריה: אני מבקשת לדעת, מדוע מצאנו את עצמנו כאן במסגרת הצעת חוק, שבה רוצים להחיל את החריג שבחריגים, שבו הוחלט במסגרת הוראת החוק להחיל את החוק על יו"ש.

נועה בן אריה: בהינתן כל מה שפירטתי כאן, אני לא מוצאת שום הצדקה להחיל רק על מנכ"ל, גם לתקופה של שנתיים חסרת תקדים, גם לקבוע בחקיקה שמדובר בהחלה ביו"ש.

נועה בן אריה: קשה לי להאמין, מדוע הצעת החוק הזו היא כל כך חריגה וחשובה בנוף, עד כי צריך לסטות כמעט מכל עיקרון שהצבעתי עליו כאן.

אלכס מילר: אדוני היו"ר, אני רוצה להתייחס לנושא של יו"ש.

אלכס מילר: כאשר מנסים להפריד בין מדינת ישראל ליו"ש, זה דבר שהוא בעייתי לי כתושב שם.

אלכס מילר: כאשר אנחנו עושים פה חוק, הוא מוחל על כל מדינת ישראל.

אלכס מילר: מבחינתי, יו"ש זו מדינת ישראל.

קריאה: אז תחיל אותה.

אלכס מילר: לא יעלה על הדעת, שבמשך 3 שנים ויותר ניסינו בוועדת החינוך להחיל החלטה שקיבלה הממשלה בנוגע לאוניברסיטה באריאל.

אלכס מילר: בשנת 2005 הממשלה קיבלה החלטה, ואנחנו חיכינו להחלטה של האלוף, שיבוא ויחליט האם לבצע את ההחלטה של הממשלה.

אלכס מילר: היינו צריכים להכניס את הנושא הזה להסכמים קואליציוניים, היינו צריכים לקיים עשרים אלף ישיבות בוועדת חינוך בשביל להחיל החלטה שהממשלה קיבלה והאלוף לא החליט אם כן או לא.

אלכס מילר: אדוני היו"ר, מעכשיו והלאה כאשר אנחנו מדברים על המנגנון הגיע הזמן שאנחנו לא ניתן סמכות, שהיא סמכות ברמה של קביעת מדיניות בנושאים כלליים: שלטון מקומי, ההשכלה גבוהה, בידיו של אדם אחד, ועוד יותר גרוע: בידיו של הפוליטיקאי שמעליו.

אלכס מילר: ברגע שאתה לא קובע בצורה חד משמעית מה אתה רוצה ואתה נותן החלטה בידיו של אדם אחד, הוא עושה מה שהוא רוצה.

אלכס מילר: רק לפני כמה דקות יצאנו מישיבה של ועדת חינוך בנוגע להצעה שאתה ביקשת, אדוני היו"ר, ההדחה שביצע מפקד גלי צה"ל.

אלכס מילר: החוק נותן פרשנות, שהוא יכול להחליט.

אלכס מילר: אז הוא קם יום אחד בבוקר, והחליט שהוא מדיח בן אדם, שהוא עורך ראשי של תחנת גלי צה"ל וגם מפקד.

אלכס מילר: אין מועצה ואין שום דבר.

אלכס מילר: החוק מאפשר את זה.

אלכס מילר: אם אנחנו לא נתחיל לבנות מנגנון, כמו שאנחנו רואים לנכון, ואנחנו נשאיר את ההחלטה בידיים של פוליטיקאים או בידיים של אנשים שקובעים מתי נוח להם ובאיזו דרך לעשות את זה, אז אנחנו לא עושים את העבודה שלנו.

אלכס מילר: זה לא תקדים.

אלכס מילר: זו לא פעם ראשונה שהנושא הזה נכנס לחוק.

אלכס מילר: אני בדקתי את הדברים מול הלשכה המשפטית.

אלכס מילר: אני חושב, שאנחנו מדברים על נושא איכות השלטון, טוהר המידות.

אלכס מילר: על הנושא הזה אני לא מתפשר.

אלכס מילר: אם אומרים שזה יהיה אוטומטי, אין שום רע שזה יהיה חלק מהחוק הזה.

אמנון כהן: משרד המשפטים, בבקשה.

הראל גולדברג: מספר הערות קצרות לדברים שנאמרו כאן מקודם.

הראל גולדברג: ביחס להחלה על איו"ש – בהמשך לדברים שנאמרו כאן קודם על ידי חברי הכנסת – החוק כפי שהוא מוצע היום חל על כלל תחומי מדינת ישראל.

הראל גולדברג: לפי ההצעה, הוא חל על כלל שטחי איו"ש.

הראל גולדברג: לפי הנוהג היום – וזה נכון שיש חריגים – לא מחילים באופן ישיר בחקיקה ראשית את הדין הישראלי על איו"ש.

הראל גולדברג: לאחר שמסתיימת חקיקת הכנסת בדחיקת האזור צו האלוף מחיל את החוק על אזור יהודה ושומרון.

אמנון כהן: יש טיעונים, שזה לפעמים לוקח שנים.

הראל גולדברג: לפי מה שנמסר לי – ואני בדקתי את העניין מול אנשי איו"ש ומול האנשים הממונים על העניין מטעם המדינה באיו"ש - הנושא הזה הוא עניין טכני, והוא מוחל.

הראל גולדברג: מיד לאחר שהכנסת מקבלת החלטה זה מועבר אליהם, וישנה תקופה מאוד קצרה עד אשר זה מוחל.

הראל גולדברג: זה נושא מאוד טכני.

הראל גולדברג: האלוף מחיל בצו את החקיקה על אזור יהודה ושומרון.

הראל גולדברג: לא מקובל להחיל את איו"ש בתוך חקיקה ראשית.

הראל גולדברג: לכן, אנחנו מתנגדים לזה.

הראל גולדברג: אלה אחת ההערות שנשמעו בממשלה.

הראל גולדברג: בכפוף לכך הממשלה נתנה את הסכמתה לקידום הצעת החוק.

הראל גולדברג: לגבי תקופה של שנתיים – נשאל כאן קודם מדוע שנתיים.

הראל גולדברג: עניינה של הצעת החוק הזו הוא איזונים.

הראל גולדברג: מצד אחד יש את הגבלת הזכות להיבחר של אותו מנכ"ל.

הראל גולדברג: מצד שני, יש את האינטרס הציבורי.

הראל גולדברג: הזכרת קודם, אדוני היו"ר, איך פוגעים בפרנסה.

הראל גולדברג: יש פה איזונים.

הראל גולדברג: כדי לצמצם את הפגיעה בפרט, כדי לצמצם את הפגיעה בזכות להיבחר, אנחנו חושבים שהאיזון הנכון הוא שנתיים ולא קדנציה שלמה של 5 שנים, בטח לא 10 שנים.

הראל גולדברג: לפי הצעת החוק היום, זה יכול להוביל ל-10 שנים בנסיבות מסוימות.

הראל גולדברג: אנחנו חושבים, ששנתיים זה מספיק.

הראל גולדברג: חה"כ המציע הסכים לכך.

זאב אלקין: אבל לא ענית איך הגעתם לשנתיים.

הראל גולדברג: זו מערכת של איזונים.

הראל גולדברג: אנחנו חושבים על האיזונים הנכונים.

זאב אלקין: למה לא שנה ותשעה חודשים?

הראל גולדברג: אם היינו מציעים שנה, היו שואלים למה שנה ולא שנתיים.

אילת פישמן: הרי שנתיים מיום סיום הכהונה ברוב המקרים יקפיץ אותו לבחירות הבאות.

זאב אלקין: השאלה שלי היא, מי מגדיר את תקופת הצינון בשירות הממשלתי.

זאב אלקין: גם זכות להיבחר בבחירות כלליות וגם לגבי תקופות העסקה.

זאב אלקין: אני שואל, מאיפה כאן הגעתם למשהו חריג.

זאב אלקין: אני לא אומר שאני נגד.

זאב אלקין: אני רוצה להבין.

הראל גולדברג: ביחס לתקופות העסקה אחרות של בעלי תפקידים אחרים בשירות המדינה, זה חל במשך שנה ולא מעבר לשנה.

הראל גולדברג: לא ביחס של בחירות.

הראל גולדברג: בחוק הגבלת הזכות להיבחר זה 90 יום ולא יותר מזה.

הראל גולדברג: זה נכון שפה מדובר על תקופת זמן שהיא חריגה.

הראל גולדברג: מבחינת המאפיינים של השלטון המקומי ומבחינת תפקיד של מנכ"ל משרד הממשלתי, תקופה של שנתיים יוצרת איזון מסוים בין שתי ההצעות.

הראל גולדברג: ביחס לדברים שנאמרו כאן קודם על ידי חה"כ אלקין – תקופה של שנתיים נראית לנו נכונה בנסיבות העניין.

הראל גולדברג: זה גם מה שהממשלה הציעה בזמנו בצעת חוק העיריות.

הראל גולדברג: ביחס לשנה או השנתיים וחצי שחה"כ אלקין הציע קודם.

אמנון כהן: שנתיים וחצי בתפקיד.

אמנון כהן: כלומר, חצי קדנציה.

הראל גולדברג: אנחנו חושבים ששנתיים וחצי זה יותר מדי, ואני אסביר למה.

הראל גולדברג: ברור לנו שאם מנכ"ל היה בתפקיד שלושה חודשים או חצי שנה, הוא עוד לא ביסס מספיק את תפקידו.

הראל גולדברג: החשש שלנו מניצול לרעה של תפקידו כדי להשפיע על מהלכי הבחירות, הוא חשש מאוד נמוך.

הראל גולדברג: אנחנו חושבים שהזמן הנכון הוא 12 חודשים.

הראל גולדברג: מדוע?

הראל גולדברג: זו תקופה בה אדם יכול להתבסס בתפקידו, ובכל מקרה יכול להשתמש בו בנסיבות לא נעימות.

הראל גולדברג: אנחנו חושבים, ששנה זו תקופה בה יש חשש שאדם ימנף את תפקידו, יבסס את כוחו ברשות המקומית.

זאב אלקין: זו הערכה.

הראל גולדברג: הכל הערכות.

זאב אלקין: מותר לנו לנקוב בהערכה אחרת של שנתיים וחצי.

הראל גולדברג: ללא ספק.

הראל גולדברג: הצעת החוק בנוסח הנוכחי לא מתייחסת לשנה או לשנתיים וחצי, וזה לדעתנו לא מספיק מאוזן.

זאב אלקין: אבל אני הצעתי תיקון, שמקובל על המציע.

זאב אלקין: השאלה היא, האם הממשלה מתנגדת בחריפות לתיקון הזה, או שלמרות שהיא בזמנו חשבה על שנה היא לא תצא נגד.

הראל גולדברג: אנחנו חושבים שחצי קדנציה זה הרבה זמן.

הראל גולדברג: החשש שלו לא מנסה הצעת החוק לתת מענה, קיים גם בתקופה של שנתיים ולא רק בתקופה של שנתיים וחצי.

חמד עמאר: האם אתה לא חושב שראש רשות מביא מנכ"ל שנה לפני הבחירות בשביל להכין אותו להתמודד כחבר מועצה?

חמד עמאר: 8-9 חודשים הוא מכין את עצמו, והמינוי של המנכ"ל הופך למנוף כדי להיבחר למועצה.

חמד עמאר: אם אנחנו מדברים על שנתיים וחצי, זה משהו אחר.

חמד עמאר: מה שאתה מציע יכול לשמש כל ראש עיר כמנוף לאותו אדם בתפקיד מנכ"ל.

חמד עמאר: אני יכול להביא אותך שנה לפני הבחירות, ולהגיד לך שאתה יכול להכין את עצמך להתמודד.

גלעד ארדן: לפי ההצעה שהציע חה"כ אלקין, החוק לא יחול עליו אם הוא מכהן פחות משנתיים וחצי.

זאב אלקין: יחול רק ב-90 יום.

זאב אלקין: אני הצעתי תקופת צינון כמו למנכ"ל ראש ממשלה, למי שמכהן פחות מחצי קדנציה.

אמנון כהן: אני רוצה לשמוע את משרד הפנים.

אמנון כהן: משרד הפנים אמר בדיון הקודם שתוך חודשיים הוא מביא את חוק העיריות.

אמנון כהן: איפה עומד חוק העיריות.

אמנון כהן: עוד שבוע-שבועיים הוא יבוא?

מרגלית בוטרמן: זו הצעת חוק שעברה בקריאה ראשונה בכנסת הקודמת, וצריך להחיל עליה דין רציפות.

מרגלית בוטרמן: אנחנו כרגע בדיונים עם הוועדה.

אמנון כהן: איזו ועדה?

מרגלית בוטרמן: ועדת הפנים.

אמנון כהן: איתי?

אמנון כהן: עם מי דיברתם, עם דוד אזולאי?

זאב אלקין: יש לך עוד ועדה נסתרת, שמנהלת משא ומתן.

אמנון כהן: מי אמר לך להגיד את זה?

מרגלית בוטרמן: היועץ המשפטי של המשרד.

אמנון כהן: מי זה?

מרגלית בוטרמן: יהודה זמרת.

גלעד ארדן: אני לא מבין מה הקשר של ועדת הפנים להחלת רציפות של הממשלה על הצעת חוק ממשלתית.

מרגלית בוטרמן: אולי אני טעיתי ולא הבנתי.

נועה בן אריה: מרגלית, זה בדיוק הפוך.

נועה בן אריה: הוועדה פנתה ליועץ המשפטי.

נועה בן אריה: אנחנו יודעים, כי אנחנו ביקשנו לקדם את זה.

נועה בן אריה: יו"ר הוועדה הקודם פנה את משרד המשפטים, אל השר, בבקשה להחיל דין רציפות על הצעת חוק העיריות.

נועה בן אריה: הוועדה מעוניינת להחיל את החוק.

אמנון כהן: אולי משרד הפנים לא מעוניין לקיים את החוק.

מרגלית בוטרמן: המשרד מעוניין.

מרגלית בוטרמן: התקיימו ישיבות, גם אצל המנכ"ל החדש.

אמנון כהן: אולי משרד המשפטים מתנגד לחוק העיריות, ולכן זה לא הגיע לוועדת שרים.

מרגלית בוטרמן: זה אמור לעלות בשבועות הקרובים, אולי אפילו בימים הקרובים.

אמנון כהן: תגידי ליהודה זמרת, שוועדת הפנים דוחפת בכל הכוח את ההצעה, כדי שתביאו את זה לדיון בוועדת השרים הקרובה ולמליאה במהרה.

אמנון כהן: אנחנו תומכים ודוחפים את זה בכוח.

אמנון כהן: אם הייתם מביאים את זה בשבוע שעבר, החוק הזה היה מיותר.

אמנון כהן: אני יכול להבין את עמדת משרד הפנים לגבי החוק הנוכחי.

אמנון כהן: יצאתי מבולבל.

אמנון כהן: אחד אומר כן ואחד אומר לא.

אמנון כהן: אחד אומר כן על יהודה ושומרון ואחד אומר לא על יהודה ושומרון.

אמנון כהן: מה עמדת משרד הפנים?

מרגלית בוטרמן: את העמדה שלנו הבענו גם בישיבה הקודמת.

הראל גולדברג: עמדת הממשלה אחידה לגבי איו"ש, אדוני היו"ר.

אמנון כהן: מהי?

אמנון כהן: היא אמרה שהיא תומכת בכל החוק.

הראל גולדברג: לגבי כל הפרטים.

אמנון כהן: אל תכניס לה מילים לפה.

אמנון כהן: היא אחראית, והיא אמרה לי, גם בדיון הקודם, שבמשרד הפנים תומכים בהצעת החוק.

אמנון כהן: תתעלמי ממנו רגע.

אמנון כהן: אל תאיים עליה במבט.

מרגלית בוטרמן: גם בדיון הקודם התווכחנו לגבי החלה על איו"ש.

מרגלית בוטרמן: גלעד, הראה לי באיזה סעיף בחוק החילו את זה בצורה כזו או אחרת.

מרגלית בוטרמן: העמדה שלנו היא, שהעיקרון של צינון של שנתיים מקובל.

מרגלית בוטרמן: עם זאת, היה צריך לעשות תיאומים עם משרד הפנים.

אמנון כהן: הוא עשה תיאומים.

אמנון כהן: הוא הסכים לעמדה שלכם.

מרגלית בוטרמן: לגבי התקופה של שנתיים ולא חמש שנים, לא קדנציה.

מרגלית בוטרמן: לגבי איו"ש – החקיקה שאנחנו מכירים לא חלה ישירות על יו"ש.

אמנון כהן: מה מופיע בחוק העיריות?

מרגלית בוטרמן: אנחנו חושבים, שזה עיקרון שצריך לחול על הרשויות ביו"ש.

אמנון כהן: האם בחוק העיריות זה מופיע?

מרגלית בוטרמן: חוק העיריות מופיע בנוסח הרגיל.

מרגלית בוטרמן: הנוסח של ההצעה בחוק העיריות הוא: "מנהל כללי של העירייה או נושא משרה, שכיהן בה 12 חודשים לפחות, לא יהיה מועמד..."

אמנון כהן: אז לא הבנתי מה עמדת משרד הפנים לגבי איו"ש.

אמנון כהן: האם אתם מתנגדים או תומכים?

מרגלית בוטרמן: אנחנו לא מתנגדים להחלה ביו"ש, אנחנו מתנגדים על האופן.

מרגלית בוטרמן: אנחנו מבקשים, שזה יוסדר.

מרגלית בוטרמן: משרד המשפטים אמון על ניסוח החקיקה.

אמנון כהן: את עמדת משרד המשפטים הבנתי.

אמנון כהן: אמרתם שאתם נגד.

אמנון כהן: אתם לא רוצים שזה יחול בחוק, אלא באמצעות צו של האלוף.

אילת פישמן: אני המפקחת על הבחירות בפועל במשרד הפנים.

אילת פישמן: יש לי מספר הערות טכניות לחוק.

אילת פישמן: ראשית, אנחנו חושבים שהמקום הנכון לתיקון הוא חוק הגבלת הזכות להיבחר ולא חוק הבחירות עצמו.

אילת פישמן: שנית, אנחנו מבקשים שתהיה הבהרה שהחוק הזה יחול גם לגבי בחירות מיוחדות לראש רשות, שבהן מתמודדים לראש רשות בלבד ולא לחברות במועצה.

אילת פישמן: שלישית, אני לא חושדת, חלילה, שהמציע הציע חוק פרסונאלי, אבל ידוע לנו שברגע זה יש מנכ"ל נוסף שמתמודד בבחירות.

אילת פישמן: אנחנו הולכים באוקטובר הקרוב לבחירות בבאקה-ג'ת, וככל הנראה יש מנכ"ל שמתמודד שם.

אילת פישמן: השאלה היא, האם זה נכון לשנות את כללי המשחק באמצע המשחק.

אלכס מילר: האם זה נכון לאיים על חבר כנסת אם הוא יקדם את הצעת החוק הזו?

אמנון כהן: חה"כ מילר, אתה לא יכול להתפרץ כל שנייה.

אמנון כהן: תן לי לשמוע אותה.

אמנון כהן: איפה יש עוד בעיה.

אילת פישמן: כרגע, לפי מה שאני יודעת, היישוב היחיד שבו צפויות בחירות בחודשים הקרובים הוא באקה-ג'ת.

אילת פישמן: אני רוצה שיירשם בפרוטוקול, שאני מוחה על ההערה הזו.

אילת פישמן: היא איננה במקום.

אלכס מילר: זה לא היה כלפייך.

אמנון כהן: גברתי, זה לא מכוון אלייך.

אמנון כהן: תעשי את עבודתך נאמנה.

אילת פישמן: אלה ההערות שלי.

אילת פישמן: תודה.

אמנון כהן: לגבי ההערה שלך, שיש מי שנמצא באמצע הליך ועומד להיבחר - משרד המשפטים, אני לא רוצה לפגוע באף אחד להיבחר.

אמנון כהן: אותו אדם הציע את מועמדותו ולא ידע על קיום החוק הזה, איך אנחנו מאפשרים לו להמשיך את עבודתו?

אילת פישמן: אפשר להחליט על תחולה של החוק החל מתאריך מסוים והלאה.

אמנון כהן: מתי הבחירות?

אילת פישמן: באוקטובר הקרוב.

אמנון כהן: איזו עוד דרך יש?

אמנון כהן: אני לא רוצה לפגוע באף אחד.

הראל גולדברג: אני לא מתנגד להערה.

אמנון כהן: שזה ייכנס לתוקף מינואר 2012, למשל.

אמנון כהן: חה"כ אלקין, בבקשה.

זאב אלקין: אני מנסה לראות איפה אנחנו נמצאים.

זאב אלקין: לגבי הנקודה של יו"ש, אני רואה שיש כאן מחלוקת.

זאב אלקין: אבל זו מחלוקת שאפשר לפתור אותה בדיונים לקראת הקריאה והשנייה.

זאב אלקין: ראיתי שבקריאה הטרומית זה לא הפריע לממשלה.

אמנון כהן: הם מבלבלים אותי כל הזמן.

אמנון כהן: רק ביומיים האחרונים בלבלו אותי כבר 80 פעם.

הראל גולדברג: זה לא מדויק, חה"כ אלקין.

אמנון כהן: בהחלטת ועדת שרים לענייני חקיקה אין מילה על כך.

זאב אלקין: כאשר אני מביא הצעות חוק לממשלה והיא מתנגדת לסעיף מסוים בתוקף, היא יודעת לכתוב.

הראל גולדברג: אני אקריא מהחלטת ועדת שרים לענייניי חקיקה מישיבתה מה-13 לפברואר, מאחד הסעיפים: התניות להסכמת הממשלה – הסדרת החקיקה והחלתה באזורי יהודה ושומרון תיעשה בדרכי החקיקה והנהלים המקובלים, ולא באמצעות התיקון המוצע.

זאב אלקין: אבל אני מבין שיש מחלוקת, מה זה דרכי חקיקה.

אלכס מילר: אני שמעתי את ההודעה של שר הפנים, שדיבר על הנושא של השנתיים ולא על יו"ש.

אמנון כהן: אבל הוא הקריא את הדברים.

אמנון כהן: האם אתה מתעלם מכך?

אמנון כהן: חה"כ אלקין, בבקשה.

זאב אלקין: אני לא יודע להגיד, מה ההתחייבות שהמציע לקח על עצמו.

זאב אלקין: הוא יודע יותר טוב ממני.

זאב אלקין: בנושא הזה אני הלכתי לאיבוד.

זאב אלקין: אני חושב, שזה נושא שאפשר להכריע בו לקראת הקריאה השנייה והשלישית.

זאב אלקין: אם זה נשאר בפנים ואחר כך מורידים, זה פחות עקרוני בעיניי.

זאב אלקין: זה יכול להישאר, ואחר כך אם המציע לא יגיע להסכמה עם הממשלה זה ירד, או הפוך.

זאב אלקין: זה לשיקול דעתך.

זאב אלקין: כל עוד שזו הכנה לקריאה ראשונה זה פחות עקרוני בעיניי.

זאב אלקין: זה בוודאי לא נושא שיטען לגביו "נושא חדש".

זאב אלקין: שמעתי את הנימוקים לגבי צינון של שנתיים.

זאב אלקין: אני מאוד מופתע, אבל אני כיו"ר קואליציה מקבל את עמדת הממשלה.

זאב אלקין: אין לי ברירה אחרת.

זאב אלקין: לגבי התקופה המינימאלית להעסקה – אני חושב ששנה זה מעט מדיי.

זאב אלקין: אני מתעקש על חצי קדנציה ומעלה.

זאב אלקין: בנוסף, אין לי התנגדויות לבעיה אחרת שחה"כ מילר ניסה לפתור – תקופה מסוימת של מינוי.

זאב אלקין: כלומר, שלא יהיו מינויים לקראת הבחירות לתקופה קצרה.

זאב אלקין: זה יכול להיות שנה וחצי, שנה או חצי שנה.

זאב אלקין: זה לשיקול דעתכם.

זאב אלקין: אין לי פה עמדה עקרונית.

זאב אלקין: אני מבין את החשש שלו מההצעה שלי כמציע.

זאב אלקין: לא באנו לפה כדי לנקוט עמדה לכאן או לכאן.

זאב אלקין: אני חייב לצאת לנשיאות עכשיו, ולכן אני מבקש ממך, אדוני היו"ר, שאם אתה מצביע בקשתי בנוגע לתקופת העסקה של שנתיים וחצי כתנאי סף לתנאי הדרקוני של שנתיים כאשר כל השאר שלושה חודשים על כל נושאי משרה, תילקח בחשבון.

זאב אלקין: אני מבין, שזה גם מקובל על המציע.

אלכס מילר: אין בעיה.

זאב אלקין: השאלה היא, אדוני היו"ר, אם אני יכול לעזוב בשקט.

אמנון כהן: תשלח נציגים מסיעתך.

זאב אלקין: אני סומך עליך.

זאב אלקין: אני יו"ר קואליציה.

אמנון כהן: אל תסמוך עלי יותר מדי.

אמנון כהן: הכתפיים שלי לא יותר מדי רחבות.

אמנון כהן: אם המציע מסכים, זה בסדר.

זאב אלקין: המציע מסכים.

אמנון כהן: חה"כ מקלב, בבקשה.

אורי מקלב: אדוני היו"ר, אני עזבתי דיון של ועדת חוץ וביטחון, בו היה דיווח מאוד חשוב ומרתק של ראש הממשלה, כדי לתמוך בהצעת החוק של חה"כ מילר.

אמנון כהן: עם ההסתייגויות?

אורי מקלב: לא, לתמוך בהצעת החוק בלי הסתייגויות.

אורי מקלב: לא ידעתי שיש הסתייגויות.

אמנון כהן: האם אתה תומך?

אורי מקלב: באתי כדי לתמוך.

אורי מקלב: בשביל זה באתי.

אורי מקלב: כאשר התחילו כאן עם ההסתייגויות בנוגע לשנה וחצי או שנתיים וחצי, התחלתי להסתבך.

אורי מקלב: הרי אין ספק, שכאשר מחוקקים חוק המשמעות היא לא דווקא באמצע.

אורי מקלב: זה יכול להיות חריג, מהמועצה הכי קטנה ועד העיר הכי גדולה.

אורי מקלב: אנחנו הלכנו על דרך האמצע.

אורי מקלב: הרי אנחנו לא יכולים להחריג בחוק ולומר: מעל מועצה מסוימת.

אורי מקלב: עשינו את זה כבר בחוקים אחרים.

אורי מקלב: כאן זה יהיה מאוד קשה.

אורי מקלב: מישהו יכול להגיד לי, האם יש סברה או הגיון סביב פרק זמן של שנה וחצי או שנתיים וחצי?

אורי מקלב: אתה לוקח פרק זמן.

אורי מקלב: כאשר התחילו להחריג את זה ולומר ששנתיים וחצי לא ושנה וחצי כן, התחילו להיות לי כל מיני דברים בראש.

אורי מקלב: אני חושב, ש"אין אומן מראה על אומנותו".

אורי מקלב: אני לא חושב, שראש עיר יעשה חילופי מנכ"לים.

אורי מקלב: זה יכול להשפיע על המערכת כולה.

אורי מקלב: בעיר גדולה ודאי, אבל גם בעיר יותר קטנה.

אורי מקלב: כאשר מחליפים מנכ"ל, יש לזה השלכות.

אורי מקלב: הוא רוצה לתפקד בתקופה הזו.

אורי מקלב: מה הוא יעשה, הוא לא יתפקד?

אורי מקלב: אתה יכול לומר לי מה מידת ההשפעה כאשר אדם עוזב שנתיים וחצי או שנתיים קודם?

אורי מקלב: יש מקומות בהם אם הוא יעזוב שנה קודם אין לו שום השפעה בעיר.

אורי מקלב: אם זה הולך על דרך האמצע, כפי שכתוב בהצעת החוק שהציע חה"כ מילר, דהיינו.

אורי מקלב: זה מקובל.

אורי מקלב: אם אתה מדבר על שנתיים וחצי, זה אחרת.

אורי מקלב: אתה רוצה להשאיר אותו לפרק זמן יותר קצר.

אמנון כהן: לא להשאיר אותו.

אמנון כהן: לפעמים יש מצב שאתה לוקח מישהו, אתה חושב שהוא בסדר ויש לו מספיק ניסיון, ולאחר תקופה מסוימת אתה מגלה שהאדם לא מתאים לעבודה.

אמנון כהן: יכול להיות שבעיר אחרת הוא היה מוצלח, אבל לא פה.

אמנון כהן: פה מצאו דרך שמצד אחד לא תהיה פגיעה – הרי אי אפשר לשלול מכל אחד את הזכות להיבחר – ומצד שני, יש פה היגיון.

אמנון כהן: מדובר על אדם שכבר ביסס את עצמו.

אמנון כהן: משרד המשפטים אומר שאחרי שנה יש לו כבר מספיק כוח.

אמנון כהן: חה"כ אלקין אומר לפחות שנתיים וחצי.

אורי מקלב: אני יוצא מנקודת הנחה שלא מתכוונים לאנשים מסוימים, אלא לעיקרון.

אורי מקלב: מאיזו נקודת מבט נקבעים הדברים?

אורי מקלב: מנקודת מבט של ראש העיר שיביא מנכ"ל אחר?

אורי מקלב: אם הוא יחליף אותו בראשות העיר, זה פחות חשש.

אורי מקלב: החשש שלי הגדול הוא, שאולי הוא ירצה לצרף אותו לרשימה שלו.

אורי מקלב: אני לא חושב, שראש העיר ילך לזעזע את המערכת, אפילו אם הוא לא חושב להמשיך הלאה.

אורי מקלב: להביא בן אדם באמצע השנה כדי שיהיה מנכ"ל?

אורי מקלב: יש חשש, אבל לא בשביל זה צריך לחוקק חוקים.

אורי מקלב: אני חושב שזאב אלקין מגיע מנקות מבט אחרת.

אורי מקלב: למה אתה רוצה למנוע מבן אדם שכיהן תקופה קצרה להתמודד למועצת העיר?

אורי מקלב: ההצעה שלי היא הצעת ביניים.

אורי מקלב: אם מדובר על שנתיים וחצי, אז התקופה צריכה להיות 6 חודשים.

אורי מקלב: כלומר, מדובר על 180 יום.

אורי מקלב: אדם שמכהן רק שנתיים וחצי ולא יותר, אז הוא צריך 6 חודשים לפני זה לצאת.

אלכס מילר: אני אומר שלגבי כל מי שכיהן שנתיים וחצי ומעלה, תקופת הצינון תהיה של שנתיים.

אורי מקלב: ומה קורה מתחת לשנתיים וחצי?

אלכס מילר: הוא צריך להתפטר 3 חודשים לפני כן.

אורי מקלב: האם אתה מחריג גם את השנה וחצי?

אלכס מילר: זה משהו אחר.

אלכס מילר: אנחנו אומרים, שגם על מינוי של שנה-שנה וחצי לפני הבחירות הכלליות יחול הצינון.

אורי מקלב: אבל זה שכיהן שנתיים וחצי זה גם מינוי.

אורי מקלב: מה ההבדל בין שנתיים וחצי לשנה וחצי?

אורי מקלב: אני לא מבין את ההבדל.

אלכס מילר: תקופה של שנתיים וחצי זו תקופה ארוכה שבן אדם יחליט לעצמו מה הוא עושה הלאה.

אלכס מילר: יש מינוי שהחליטו עליו, ונותנים לאדם לבוא ולעשות לעצמו פוליטיקה.

אמנון כהן: חה"כ מילר, אנחנו צריכים להתכנס ולקבל החלטה.

אלכס מילר: אני לא רוצה שיקרה מצב, שבו מכניסים אנשים לתפקיד שנה וחצי לפני הבחירות והחול לא יחול עליהם

אורי מקלב: הוא יחול עליהם 3 חודשים קודם.

אמנון כהן: איך זה יהיה מנוסח?

אלכס מילר: אני סיכמתי עם יו"ר הקואליציה שאנחנו נעשה דבר כזה: קודם כל, המנגנון הראשון הוא שתקופת הצינון תהיה שנתיים.

אלכס מילר: על מי זה חל?

אלכס מילר: על האנשים שמכהנים שנתיים וחצי לפחות.

אלכס מילר: במידה ויש מינוי של אדם שנה לפני הבחירות הכלליות, גם הוא לא יוכל להתמודד בקדנציה הקרובה.

אמנון כהן: 3 חודשים.

אלכס מילר: אני מדבר על הקדנציה שתהיה.

אמנון כהן: הוא הפסיד קדנציה.

אורי מקלב: אבל מה ההיגיון ששנתיים וחצי זה בסדר ושנה לא?

אלכס מילר: שנתיים וחצי זו המגבלה הכללית.

אמנון כהן: לא הבנתי כלום.

אמנון כהן: אני לא יודע מה יהיה עם החוק הזה.

אמנון כהן: אלכס, אי אפשר לחוקק חוק בצורה כזו.

אלכס מילר: אז תוריד את המגבלה של השנה.

אלכס מילר: נשאיר את השנתיים וחצי ואת יו"ש.

אמנון כהן: אני רוצה לומר לסיכום – מרגלית ממשרד הפנים, אני מאוד מבקש שבשבועות הקרובים תעלו את הנושא של חוק העיריות, שאנחנו רוצים לקדם.

אמנון כהן: תגידי שוועדת הפנים והגנת הסביבה של הכנסת תומכת פה אחד, ולכן צריכים לקדם את זה.

אמנון כהן: הבנתי, שאתם תומכים בהצעת החוק.

מרגלית בוטרמן: אנחנו תומכים בעיקרון, אבל היו לנו הערות לגבי המיקום של החוק, הערות לגבי הניסוח.

מרגלית בוטרמן: היה מדובר על כך שהמציע יתאם את החוק משרד הפנים.

אמנון כהן: הוא תיאם איתכם.

מרגלית בוטרמן: איתי לא.

מרגלית בוטרמן: אני מבינה שגם לא עם איילת וגם לא עם משרד המשפטים.

אמנון כהן: מה יש לתאם.

אלכס מילר: איך התיאום צריך להתבצע?

אלכס מילר: אני צריך ללכת למשרדים שלכם, או שכאשר אתם רואים שיש דיון ויש לכם חודשיים אתם יוצרים קשר עם לשכת חבר הכנסת?

אלכס מילר: אני הסכמתי בדיון הקודם לאותן הערות שהעליתם בנוגע לשנתיים.

אלכס מילר: אתם אמרתם שאתם לא מביעים הסתייגות שהחוק יחול על יו"ש.

אלכס מילר: אני לא צריך ללמד אתכם את העבודה.

אלכס מילר: אם אתם תשבו בבית שלכם ותחכו שאני אתקשר, אתם יכולים לשבת גם עד מחר.

אלכס מילר: אין לכם שום בעיה עם החוק.

אלכס מילר: אני סיכמתי תנאי שעלה בפניי בעניין של מהות החוק – תקופת הצינון.

אלכס מילר: אם יש לכם בעיה עם תיאום ויש לכם עוד כל מיני הסתייגויות, יש דרך פשוטה מאוד.

אלכס מילר: ישב פה יו"ר הקואליציה.

אלכס מילר: אתם צריכים דרך השר להרים טלפון ליו"ר הקואליציה ולהגיד שהממשלה מתנגדת.

אלכס מילר: יו"ר הקואליציה יחליט, האם הקואליציה מתגייסת להצביע בקריאה הראשונה כנגד החוק.

אמנון כהן: האם הוא לא עומד בתיאום אתכם?

אמנון כהן: הוא קיבל את כל התנאים שלכם.

אילת פישמן: אנחנו לא נכנסים לדקויות של מי התקשר למי.

אמנון כהן: אני מדבר על מהות החוק.

אלכס מילר: אני קיבלתי את ההערה על מהות החוק, כאשר אני צמצמתי את הקדנציה לשנתיים.

אילת פישמן: חה"כ מילר, לא היתה לנו בעיה עם מהות החוק.

אילת פישמן: היו מספר הערות טכניות שביקשנו לתאם.

אמנון כהן: מה הם?

אילת פישמן: אני אחזור עליהם שוב.

אילת פישמן: הערה ראשונה היא לגבי יו"ש.

אילת פישמן: הערה שנייה היא לגבי השאלה, האם אנחנו מתקנים את חוק הבחירות או את חוק ההגבלה.

אילת פישמן: בנוסף, ההערה שאמרתי היום לגבי בחירות מיוחדות.

אלכס מילר: מה זה בחירות מיוחדות?

אילת פישמן: בחירות מיוחדות מתקיימות לראש רשות בלבד, כאשר ראש רשות חדל מלכהן.

אילת פישמן: היות והחוק שלך מתייחס אך ורק לחברי מועצה, אנחנו חושבים שנכון להחיל אותו גם על בחירות מיוחדות לראש רשות, אלא אם כן אתה מתנגד.

גלעד ארדן: מי שזכאי להתמודד להיות ראש מועצה או מי שזכאי להתמודד להיות חבר מועצה.

אלכס מילר: אבל אם הוא מתפטר מעל שנה מהבחירות הכלליות, המועצה בוחרת אותו.

הראל גולדברג: לא.

הראל גולדברג: אם ראש רשות מורשע בדין ומנוע מלכהן כראש רשות, צריך לערוך בחירות אך ורק לתפקיד של ראש העירייה ולא לתפקיד במועצה.

אלכס מילר: בסדר.

אלכס מילר: אין לי בעיה.

אמנון כהן: אני רוצה להבין איך זה צריך להיות כתוב.

גלעד ארדן: אנחנו נכתוב איך צריך לכתוב את זה.

גלעד ארדן: אני בכלל לא בטוח שצריך לכתוב את זה.

אילת פישמן: בוא נבדוק, ונוודא.

אלכס מילר: בסדר גמור.

אילת פישמן: גלעד, מבחינת איפה החוק הזה יגור – האם זה יהיה בחוק הבחירות או בחוק ההגבלה?

גלעד ארדן: כן.

גלעד ארדן: אני מוכן לבחון את זה שוב לקראת הקריאה השנייה והשלישית.

אלכס מילר: יש דברים שניתן לתקן אותם לקראת הקריאה השנייה והשלישית.

גלעד ארדן: אני חושב, שעשינו תיקון מאוד דומה, גם מבחינת הניסוח, בשנת 2008 לגבי יו"ר של ועדה ממונה.

גלעד ארדן: לכן, בשלב זה אני מציע להשאיר את זה בחוק הזה.

מרגלית בוטרמן: אבל אז אתה יוצר כפל.

מרגלית בוטרמן: אנשים יסתכלו בהגבלת הזכות להיבחר.

גלעד ארדן: גם היום הכפל הזה קיים.

מרגלית בוטרמן: אז באמת עשו טעות.

גלעד ארדן: החוק הזה מפנה גם ככה להגבלת הזכות להיבחר.

גלעד ארדן: אחד התנאים שמופיעים כדי להיות מועמד בבחירות הוא שאתה עומד בתנאים של הגבלת הזכות להיבחר, ולכן אין פה כפל אמיתי.

אמנון כהן: אני לא יכול לחוקק ככה.

אמנון כהן: אני מבקש שנקרא את החוק.

אמנון כהן: אני רוצה לדעת מה יהיה כתוב.

אמנון כהן: תיאום נוסח תעשה אחר כך.

אמנון כהן: אני רוצה לדעת על מה אני מצביע.

אמנון כהן: אני רוצה לקרוא את החוק, ואז תגיד את תיאומי הנוסח.

גלעד ארדן: אני מקריא את החוק: בחוק הרשויות המקומיות (בחירות), התשכ"ה-1965 (להלן – החוק העיקרי), בסעיף 7 – בסעיף קטן (א) אחרי "(א1)" יבוא "(א2)".

גלעד ארדן: אחרי סעיף (א1) יבוא: "(א2) מי שכיהן כמנהל הכללי של רשות מקומית אינו זכאי להיכלל ברשימת מועמדים ולהיבחר כחבר המועצה בבחירות שייערכו באותה רשות מקומית במהלך כהונתו ובבחירות כאמור שייערכו עד תום שנתיים מיום סיום כהונתו".

אמנון כהן: כחבר המועצה או כראש המועצה.

הראל גולדברג: ראש מועצה הוא חבר מועצה אוטומטית.

אמנון כהן: אבל יש כאלה שהולכים לבחירות לראש המועצה, ויש כאלה שהולכים לבחירות למועצה.

הראל גולדברג: אבל ראש רשות חייב להיות אוטומטית גם חבר מועצה.

הראל גולדברג: לכן, זה מכסה את שניהם.

גלעד ארדן: אנחנו נוסיף את העניין של שנתיים וחצי.

גלעד ארדן: כלומר, זה יחול רק על מי שכיהן לפחות שנתיים וחצי.

גלעד ארדן: ההגבלה של השנתיים תחול רק על מי שכיהן לפחות שנתיים וחצי.

גלעד ארדן: 2.

גלעד ארדן: "שר הפנים יתקן את צו המועצות המקומיות (מועצות אזוריות), התשי"ח-1958, בהתאם לסעיף 7 לחוק העיקרי, כנוסחו בסעיף 1 לחוק זה, ובשינויים המחויבים, בתוך שלושים ימים מיום תחילתו של חוק זה".

גלעד ארדן: אני רוצה להסביר את התוספת שאני מציע.

גלעד ארדן: אני מציע להחיל את החוק גם על מועצות אזוריות.

גלעד ארדן: אין סיבה שזה לא יחול על מועצות אזוריות.

מרגלית בוטרמן: אם תחיל את זה בהגבלת הזכות להיבחר, זה יחול גם על מועצות אזוריות.

גלעד ארדן: גם שם יש החרגה של מועצות אזוריות.

גלעד ארדן: כיוון שכל ענייני הבחירות במועצות האזוריות הם בצו ולא בחקיקה ראשית, אנחנו מחייבים את שר הפנים לתקן את הצו הזה.

גלעד ארדן: בשנת 2008 כתבנו סעיף זהה לגבי הגבלת הזכות להיבחר של יו"ר ועדה ממונה, וחייבנו את שר הפנים בתוך 30 ימים לתקן את הצו.

גלעד ארדן: עד היום זה לא קרה.

גלעד ארדן: אני מקווה, שמשרד הפנים יעשה את זה.

אמנון כהן: אולי לא הסבתם את תשומת ליבו.

גלעד ארדן: כבר הסבנו את תשומת לבו לפני מספר חודשים.

אמנון כהן: שייצא מכתב מהוועדה.

אמנון כהן: תכינו מכתב בשמי: מתי זה התקבל, ובקשה להתקין את הצו.

גלעד ארדן: "3.

גלעד ארדן: הוראות חוק זה יחולו גם על מנהל כללי של רשות מקומית הנמצאת באזור כהגדרתו בחוק לתיקון ולהארכת תקפן של תקנות שעת חירום (יהודה והשומרון שיפוט בעבירות ועזרה משפטית), התשס"ז - 2007.

גלעד ארדן: "

אמנון כהן: האם אנחנו נוריד את הסעיף הזה?

אלכס מילר: לא.

אמנון כהן: אבל הממשלה מתנגדת.

אלכס מילר: שיתנגדו בהצבעה בכנסת.

אלכס מילר: אין לי בעיה.

אמנון כהן: האם אתם יכולים להגיש ערער לוועדת שרים לענייני חקיקה?

אלכס מילר: לא.

אלכס מילר: זה כבר היה.

הראל גולדברג: אדוני היו"ר, תרשה לי להקריא את החלטת ועדת השרים כפי שהיא.

אמנון כהן: קראת.

הראל גולדברג: לא קראתי את הכל.

הראל גולדברג: יש שני סעיפים בתוך החלטת ועדת שרים: מנכ"ל רשות שיכהן בה במשך שנה לפחות – לא שנתיים וחצי – לא יהיה מועמד לבחירות שייערכו למועצת אותה עירייה ולרשות אותה עירייה לפני חלוף שנתיים.

הראל גולדברג: להסדרת החקיקה והחלתה באזורי יהודה ושומרון – התנגדות.

הראל גולדברג: אם כן, החלטת הממשלה מתייחסת לשלושה רכיבים: אחד, תקופת שנתיים המוסכמת על הוועדה.

הראל גולדברג: שניים, משך כהונה מינימאלי של שנה ולא של שנתיים וחצי.

הראל גולדברג: שלוש, התנגדות להחלה על איו"ש.

אמנון כהן: עוד נושא אחד – החלת החוק.

אמנון כהן: בגלל שיש כבר מישהו בתהליך של בחירות, נחיל את החוק מראשון לינואר 2012, אלא אם כן חוק חוקק יותר מאוחר.

אמנון כהן: בכל מקרה, לא לפני.

אלכס מילר: אני רוצה להתייחס לנושא הזה.

אלכס מילר: כאשר אני חוקקתי את החוק, לא ידעתי איפה יש מתמודדים ואיפה אין מתמודדים.

אלכס מילר: אני רציתי לקדם את הנושא של טוהר המידות.

אלכס מילר: לא בדקתי איפה מתמודדים.

אלכס מילר: איך שהחוק עבר בקריאה הטרומית, אוימתי.

אלכס מילר: הנושא הועבר למשטרת ישראל.

אלכס מילר: אני מאוים עד היום על ידי בן אדם שהתקשר אלי באקה אל גרבייה ואמר: "תחשוב טוב אם אתה מקדם את החוק הזה".

אלכס מילר: האם זו הדרך להוריד אותי מכל העניין הזה?

אלכס מילר: מבחינה עקרונית, אני מכניס את לבפנים.

אמנון כהן: מה זה עקרונית?

אלכס מילר: זה חל על כל אחד.

אלכס מילר: אני לא דוחה אפילו ליום אחד.

אלכס מילר: אם אלה האנשים שמסובבים שם את המערכת, מאיימים על חברי כנסת ורוצים להרוס את הליך החקיקה כדי לקדם אדם כזה או אחר בתוך העיריות, לא יהיה.

אמנון כהן: כבוד חבר הכנסת המציע, חה"כ מילר, אני מכבד אותך.

אמנון כהן: אני חושב, שזו באמת לא הדרך בה צריכים לדבר.

אמנון כהן: הוא היה יכול לבקש פגישה, לבוא אליך ולדבר איתך או עם נציגיו מהמגזר.

אמנון כהן: אם הוא היה פונה לחה"כ ראלב מג'אדלה, הוא היה פותר את הבעיה.

אמנון כהן: אנחנו עושים את הדברים על ידי הבנות, הסכמות וגישורים.

אמנון כהן: אני לא מסכים עם הדרך.

אמנון כהן: אני חושב, שהיית יכול לפנות לגוף חוקר שיעשה את העבודה.

אמנון כהן: בבית הזה אנחנו לא רוצים להביא למצב בו מנענו ממישהו – למרות שהוא לא עשה פה דבר נכון.

אמנון כהן: אני לא רוצה שיהיה מצב, שמישהו יוכל להגיד שסידרנו מישהו או פגענו במישהו.

אמנון כהן: זו לא היתה כוונה המחוקק.

אמנון כהן: כוונתך מלכתחילה לא היתה לפגוע במישהו.

אמנון כהן: אם מראש היית יודע, היית אומר שאתה לא רוצה לפגוע.

אמנון כהן: אני מכיר אותך.

אמנון כהן: יש לך רגישות, ואתה לא רוצה לפגוע באנשים.

אמנון כהן: היית אומר: "אני מסכים, הכוונה שלי לא היתה לפגוע, מצדי שזה יהיה מהבחירות הבאות".

אמנון כהן: הציעו פה שזה אולי יחול מהבחירות הבאות.

אמנון כהן: חה"כ מירי רגב אמרה שזה אולי יחול מהבחירות הבאות.

אמנון כהן: כרגע זה לא על הפרק.

אמנון כהן: אנחנו צריכים לפעול עם השכל הישר, ולכן נקבע ראשון לינואר.

אמנון כהן: חה"כ ראלב מג'אדלה.

גאלב מג'אדלה: אני לא מקבל את זה.

גאלב מג'אדלה: למען גילוי נאות, אני תושב באקה אל גרבייה.

אמנון כהן: מה אתה לא מקבל?

גאלב מג'אדלה: את הדחייה ליום אחד.

גאלב מג'אדלה: אני אגיד לך גם למה.

גאלב מג'אדלה: אם חשבתם שהחוק הזה בא כדי להבטיח טוהר המידות ולמנוע דברים אחרים, למה זה לא חל ממחר בבוקר על מי שצריך?

גאלב מג'אדלה: לטוהר מידות אין פרק זמן ולוחות זמנים.

גאלב מג'אדלה: החוק הזה בא באמת למען טוהר מידות.

גאלב מג'אדלה: לא יכול להיות שמנכ"ל מכהן 5-6 שנים והוא מנהל את העירייה.

גאלב מג'אדלה: אנחנו חיים בתוך זה.

גאלב מג'אדלה: אף אחד לא מיתמם פה.

גאלב מג'אדלה: 90 יום לפני זה הוא אומר: שלום, תודה רבה, אני מועמד לרשות העיר.

גאלב מג'אדלה: מחליף כובע.

גאלב מג'אדלה: פה אתה מנעת טוהר מידות, או נתת יד למשהו הפוך מזה?

גאלב מג'אדלה: למה צריך לדחות את זה ביום אחד?

גאלב מג'אדלה: אני לא מבין.

גאלב מג'אדלה: האם יש בשורות על טוהר המידות?

גאלב מג'אדלה: מה שנכון לגבי טוהר המידות בעוד שנתיים או חמש שנים, צריך לחול מחר בבוקר.

גאלב מג'אדלה: לכן, ביקשתי מחברי לסיעה, אבישי ברוורמן להחליף אותי היום, כי אני חושב שזה נכון.

גאלב מג'אדלה: אנחנו הפרדנו בחוק את באקה-ג'ת, ביקשנו להקדים את הבחירות, ואנחנו רוצים להבטיח את טוהר המידות בבאקה-ג'ת.

גאלב מג'אדלה: אני לא מקבל שום טיעון לדחייה.

גאלב מג'אדלה: חמד עמאר: אני מסכים עם כל מילה של חברי ראלב מג'אדלה.

גאלב מג'אדלה: אנחנו מדברים על בחירות באוקטובר, בעוד 5 חודשים.

גאלב מג'אדלה: מעכשיו אנחנו רוצים להוציא יישוב כאשר הבחירות שם הן באוקטובר?

גאלב מג'אדלה: אני לא מבין איזו השקעה עשה אותו מנכ"ל.

גאלב מג'אדלה: אני לא מבין מה הוא התחיל להזיז.

גאלב מג'אדלה: לכן, אני לא רואה לנכון לדחות את זה אפילו ביום אחד.

גאלב מג'אדלה: יש לנו עוד 5 חודשים עד אוקטובר.

גאלב מג'אדלה: טוהר המידות לא יכול להוציא אחד החוצה.

גאלב מג'אדלה: או שזה חל על כולם, או שזה לא חל על אף אחד.

אמנון כהן: מה אומר חה"כ מילר?

אלכס מילר: אני אמרתי את מה שאמרתי.

אלכס מילר: מבחינתי, אני סיכמתי את המינימום שקראת, על יו"ש ועל תחולת החוק עכשיו.

אלכס מילר: לממשלה יש דרך להביע את התנגדותה, אם היא מתנגדת לדברים מסוימים, אם זה בהסתייגויות לקראת הקריאה השנייה והשלישית ואם זה בכפייה קואליציונית על ההצבעות.

אלכס מילר: אני מציע, שאנחנו נתקדם, ולקראת קריאה שנייה ושלישית נעשה את התיקונים הנדרשים.

אלכס מילר: במידה ויהיו הסתייגויות, נתייחס בהתאם.

אמנון כהן: מישהו ממשרדי הממשלה רוצה להגיד משהו?

אלכס מילר: האם אנחנו בדרך להצבעה, או שאתה לא בא להצביע?

אמנון כהן: אני מתלבט.

אמנון כהן: אתה אמרת שיש הסכמות.

אלכס מילר: אם אתה אומר שאנחנו לא מצביעים...

אמנון כהן: האם אתה רוצה לא להצביע היום?

אמנון כהן: האם אתה רוצה לבוא להסכמות?

אלכס מילר: את כל אותן הסכמות עשיתי עם אנשים שקובעים את המדיניות של הקואליציה בפועל.

אלכס מילר: אני סיכמתי עם יו"ר הקואליציה.

אלכס מילר: הנושא הזה עלה באותם הדיונים שהיו קודם.

אלכס מילר: הבקשות בהיבט של תקופת הצינון – זה היה קדנציה שלמה והורדנו את זה לשנתיים.

אלכס מילר: זו היתה המהות.

אלכס מילר: אני יישרתי את הקו.

אמנון כהן: אבל לגבי יו"ש לא תיאמת.

אלכס מילר: לגבי יו"ש – זה קורה.

אלכס מילר: הכנסנו את זה פרוצדוראלית לתוך החוק.

אלכס מילר: אני לא משאיר את זה לאלוף.

אלכס מילר: כך או אחרת זה יהיה.

אלכס מילר: מבחינתי, זה חשוב שזה יופיע.

אלכס מילר: זה גם היה בעבר.

אלכס מילר: זה לא דבר מהותי.

אלכס מילר: זה לא משנה את החקיקה היום, וזה לא הופך עולמות.

אלכס מילר: הנושא של השנתיים וחצי זה היה עניין שדיברנו עליו גם בישיבה הקודמת.

אלכס מילר: לא סגרנו על זה.

אלכס מילר: אני קיבלתי את בקשת הממשלה, שאמרה שלא צריך להחיל את זה על בן אדם שהתמנה לתקופה קצרה.

אלכס מילר: אמרנו שזה חצי.

אלכס מילר: אי אפשר להגיד שאני לא עמדתי בהסכמים.

אלכס מילר: בנוגע לתיקונים כאלה ואחרים אפשר לדון לקראת הקריאה השנייה והשלישית.

אמנון כהן: מה לגבי תחולת החוק?

אלכס מילר: מיידית.

אמנון כהן: לי כיו"ר ועדה יש אי הסכמות איתך.

אמנון כהן: אני חושב, שחוק צריך להתחשב בכל הדברים.

אמנון כהן: לכן, אני חושב שצריך לדחות אותו ולא לפגוע במישהו באמצע הדרך.

אמנון כהן: גם אם שמים איזו מגבלה על חברי כנסת, תמיד אנחנו אומרים מקדנציה הבאה, לא בקדנציה הזו שבה אדם כבר יודע את העבודה שלו, יודע לאן הוא הולך.

אמנון כהן: זה בעייתי בכל חקיקה.

אמנון כהן: אי אפשר באמצע הדרך להגיד למישהו: עכשיו אתה יוצא החוצה.

גאלב מג'אדלה: זה לא באמצע הדרך.

אמנון כהן: אני אומר את הדברים שלי בתור יו"ר הוועדה.

אמנון כהן: אתה יכול להחליט מה שאתה רוצה.

אמנון כהן: לגבי הצו של האלוף – אמרת לי שתיאמת.

אמנון כהן: משרד המשפטים אומר שאתה לא תיאמת איתם בנושא הזה, והם התנגדו גם בוועדת השרים לענייני חקיקה.

אמנון כהן: גם פה אין סיכום.

אמנון כהן: לבקשתך, העליתי את הנושא היום, למרות כל הלחצים.

אמנון כהן: כמו שדיברו איתך, דיברו גם איתי.

אמנון כהן: גם השר שהביע התנגדות והביע הסתייגות.

אמנון כהן: היה גם דיון בממשלה.

אמנון כהן: השר גלעד ארדן שכנע את הממשלה שלא צריך לקדם את החוק.

אמנון כהן: הוא רצה להופיע היום, וביקש לדחות את הדיון.

אמנון כהן: הוא רצה להשתתף בדיון.

אמנון כהן: גם ראש העיר אריאל רצה לדחות את הדיון.

אמנון כהן: הוא לא יכול היה להגיע בגלל מחויבויות קודמות.

אמנון כהן: אני אמרתי: זה סדר היום, ומי שרוצה שיבוא.

אמנון כהן: אנחנו לא הולכים לפי תיאומים של כל ראש עיר ושל כל שר.

אמנון כהן: כרגע, אני לא יכול להצביע איתך, אבל אני מעמיד את זה להצבעה.

אמנון כהן: אבקש ממשרדי הממשלה, לשבת ביחד עם המציע ולעשות תיאומים.

אמנון כהן: לגבי האכסניה, תבואו להבנות עם המחלקה המשפטית שלנו.

אמנון כהן: תמצאו את האכסניה הנכונה.

אמנון כהן: אולי היא תיגזר מחוק העיריות שיהיה בעתיד.

אמנון כהן: לכן, התיאומים לקראת הקריאה השנייה והשלישית צריכים להיעשות כך שבסופו של תהליך ייצא חוק טוב, מדתי וראוי מהוועדה הזו, כך שמצד אחד ימנע את המצבים בהם כאשר יתנו כוח למישהו ברשות המקומית הכוח הזה יתפרש לרעה או לדברים שליליים.

אמנון כהן: לזה יש היגיון.

אמנון כהן: אני מעמיד להצבעה לפי הנוסח שהקריא היועץ המשפטי של הוועדה.

אלכס מילר: עם שנתיים וחצי, תחולה מיידית ויו"ש.

גלעד ארדן: הנוסח שמופיע לפניכם, בתוספת ההגבלה של מינימום שנתיים וחצי כהונה בתפקיד.

גלעד ארדן: מה לגבי מועד התחילה?

אמנון כהן: בינתיים המציע רוצה להשאיר את זה כתחולה מיידית, ולכן אני לא יכול להצביע איתו.

אלכס מילר: תחולה מיידית של החוק.

הראל גולדברג: מה קורה עם יו"ש?

אלכס מילר: בפנים.

אמנון כהן: לקראת קריאה שנייה ושלישית תמצאו דרך: תסתייגו, תדברו או תגייסו הערות להצגה במליאה.

אמנון כהן: יש לכם את כל הדרך הפרלמנטארית והממשלתית, כפי שאתם יודעים לעשות.

אמנון כהן: אני מעמיד להצבעה את הצעת חוק הרשויות המקומיות (בחירות) (תיקון – הגבלת זכות המנהל הכללי להיבחר), התשע"א-2010, עם התיקונים שהקריא וציין היועץ המשפטי של הוועדה.

אמנון כהן: מי בעד?

אמנון כהן: ה צ ב ע ה בעד – 3 נגד – אין נמנע – 1 היו"ר נמנע.

אמנון כהן: הצעת החוק עברה לקריאה ראשונה.

אמנון כהן: בהצלחה בהמשך.

אברהם מיכאלי: אני רוצה לבקש רביזיה.

אמנון כהן: יש רביזיה של חה"כ אברהם מיכאלי.

אמנון כהן: תודה רבה, הישיבה נעולה.